## Zakon o izmjenama i dopunama Zakona o javnim cestama

### NN 27/2001 (30.3.2001.), Zakon o izmjenama i dopunama Zakona o javnim cestama

# ZASTUPNIČKI DOM HRVATSKOGA SABORA

if !supportEmptyParas endif

474

Na teme­lju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O JAVNIM CESTAMA

Proglašavam Zakon o izmjenama i dopunama Zakona  o javnim cestama, koji je donio Zastupnički
dom Hrvatskoga sabora na sjednici 15. ožujka 2001.

Broj: 01-081-01-934/2
Zagreb, 26. ožujka 2001.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O JAVNIM CESTAMA

Članak 1.

U Zakonu o javnim cestama (»Narodne novine«, br. 100/96. i 76/98.) iza
članka 5. dodaje se članak 5.a koji glasi:

»Članak 5.a

Za uporabu državnih cesta ili
pojedinačnih cestovnih objekata na državnim cestama Vlada može donijeti odluku
o uvođenju naplate cestarine.

Državne ceste za uporabu
kojih se plaća posebna naknada (u daljnjem tekstu: cestarina), u smislu ovoga
Zakona, smatraju se autocestama.

Za uporabu pojedinačnih
cestovnih objekata na županijskim cestama županija može donijeti odluku o
uvođenju naplate cestarine na prijedlog županijske uprave za ceste.«

Članak 2.

U članku 6. riječi: »Hrvatska
uprava za ceste (u daljnjem tekstu: Uprava za ceste)« zamjenjuju se riječima:
»Hrvatske ceste – društvo s ograničenom odgovornošću, za upravljanje, građenje
i održavanje državnih cesta« (u daljnjem tekstu: Hrvatske ceste d.o.o.) i
»Hrvatske autoceste – društvo s ograničenom odgo­vor­noš­ću, za upravljanje,
građenje i održavanje autocesta« (u dalj­njem tekstu: Hrvatske autoceste
d.o.o.)«.

Članak 3.

Iza članka 7. dodaje se članak 7.a koji glasi:

»Članak 7.a

Ministarstvo pomorstva, prometa i veza nadležno je za osiguranje
tehničko-tehnološkog jedinstva javnih cesta kroz provedbu Strategije iz članka
7. ovoga Zakona.«

Članak 4.

U članku 10. stavak 2. mijenja se i glasi:

»Godišnji plan iz stavka 1. ovoga članka donose Hrvatske ceste d.o.o. i
Hrvatske autoceste d.o.o. za državne ceste kojima upravljaju, uz suglasnost
Vlade. Za županijske ceste i lokalne ceste godišnji plan donosi županijska
uprava za ceste, a u ime Grada Zagreba upravno tijelo Grada Zagreba nadležno za
gradnju i održavanje objekata (u daljnjem tekstu: Upravno tijelo Grada
Zagreba), nakon prethodno pribavljenog mišljenja Ministarstva.«

Članak 5.

U članku 13. stavku 3., članku 22. stavku 5., članku 23. stav­ku 2.,
članku 24., članku 28. stavku 1., članku 29. stavku 2. i 3., članku 30. stavku
1., 2. i 3., članku 31. stavku 1., članku 32. stav­ku 1., članku 33. stavku 3.,
članku 58. stavku 1., članku 67. stavku 1. i 2., članku 68. stavku 1. točki 4.
i članku 79. stavku 2. riječi: »Uprava za ceste« u određenom padežu zamjenjuju
se riječima: »Hrvatske ceste d.o.o. i Hrvatske autoceste d.o.o.« u odgova­raju­ćem
padežu.

Članak 6.

Iza članka 13. dodaje se
članak 13.a koji glasi:

»Članak 13.a

Zahtjevu za izdavanje načelne
dozvole za gradnju javne ceste prema Zakonu o gradnji nije potrebno priložiti
dokaz da investitor ima pravo graditi na određenoj nekretnini u smislu toga
Zakona, osim za dio javne ceste na kojem investitor namjerava započeti s
pripremnim radovima.«

Članak 7.

U članku 14. stavak 1.
podstavak 5. briše se.

U podstavku 7. brišu se
riječi: »obavješćivanje javnosti o stanju prohodnosti javnih cesta, izvanrednim
događajima na njima i meteorološkim uvjetima značajnim za sigurno odvijanje
prometa,«.

Podstavak 8. briše se.

Članak 8.

Naziv poglavlja 4. »Gospodarenje autocestama i objektima s naplatom« i
članak 17. mijenjaju se i glase:

»4. Ostali poslovi upravljanja javnim cestama

Članak 17.

Ostali poslovi upravljanja javnim cestama, u smislu ovoga Zakona, jesu:

– vođenje podataka o javnim cestama,

– informatizacija sustava javnih cesta,

– obavješćivanje javnosti o stanju prohodnosti javnih cesta, izvanrednim
događajima na njima i o meteorološkim uvjetima značajnim za sigurno odvijanje
prometa,

– priprema podloga za pripremu i dodjelu koncesija,

– odlučivanje o korištenju cestovnog zemljišta i obavljanju pratećih
djelatnosti na javnim cestama,

– organizacija sustava naplate cestarine na autocestama i objektima s
naplatom.«

Članak 9.

U članku 18. stavku 1. riječi: »Uprava za ceste« zamjenjuju se riječima:
»Hrvatske ceste d.o.o., Hrvatske autoceste d.o.o.«

U stavku 2. riječi: »Uprava za ceste« zamjenjuju se riječima: »Hrvatske
autoceste d.o.o.«.

U stavku 3. riječi: »Uprava za ceste« zamjenjuju se riječima: »Hrvatske
ceste d.o.o, Hrvatske autoceste d.o.o.«.

Iza stavka 4. dodaje se stavak 5. koji glasi:

»Radovi redovnog održavanja javnih cesta ustupaju se za razdoblje od
četiri godine.«.

Članak 10.

U članku 19. stavku 4. riječi: »odredbe stavka 1.« zamjenjuju se
riječima: »odredbe stavka 3.«.

Stavak 5. mijenja se i glasi:

»Izvlaštenjem, nekretnine postaju dobro od interesa za Re­pub­liku
Hrvatsku i na njima se ne može stjecati pravo vlasništva niti druga stvarna
prava po bilo kojoj osnovi.«

Iza stavka 5. dodaju se stavci 6. i 7. koji glase:

»Kad se izvlaštenje provodi radi građenja i održavanja držav­ne ceste u
ime i za račun Republike Hrvatske, prijedlog za izvlaš­tenje nekretnine radi
građenja i održavanja javne ceste podnosi tijelo ili osoba koja je po zakonu
ovlaštena upravljati državnim cestama. Kad se izvlaštenje provodi radi građenja
i održavanja žu­panijske i lokalne ceste u ime i za račun županije, odnosno
Grada Zagreba, prijedlog za izvlaštenje nekretnine radi građenja i odr­ža­vanja
javnih cesta podnosi tijelo ili osoba koja je po zakonu ovlaštena upravljati
županijskim i lokalnim cestama. Prijedlog za izvlaštenje u ime i za račun
Republike Hrvatske, odnosno županije može podnijeti i koncesionar ako je na to
posebno ovlašten ugovorom o koncesiji sklopljenim po odredbama ovoga Zakona.

Kad je izvlaštena nekretnina vlasništvo Republike Hrvatske ne plaća se
naknada u smislu Zakona o izvlaštenju.«

Članak 11.

U članku 20. stavak 1. mijenja se i glasi:

»Ako korisnik izvlaštenja želi stupiti u posjed nekretnina prije
pravomoćnosti rješenja o izvlaštenju, podnosi zahtjev za stupanjem u posjed
nadležnom uredu za imovinskopravne poslove županije, odnosno Grada Zagreba.«

Članak 12.

U članku 21. stavci 1. i 2. mijenjaju se i glase:

»Ako se izvlaštenje nekretnina radi građenja i održavanja jav­nih cesta
provodi u korist Republike Hrvatske, županije, odnosno Grada Zagreba, ne plaća
se naknada za prava prenesena prema odredbama Zakona o šumama.

U slučaju da se izvlaštenje nekretnina radi građenja i odr­ža­vanja
javnih cesta provodi u korist Republike Hrvatske, županije, odnosno Grada
Zagreba, ne plaća se naknada za promjenu na­mje­ne poljoprivrednog zemljišta
prema Zakonu o poljoprivrednom ze­mljištu.«

Članak 13.

U članku 25. stavku 2. riječi: »na prijedlog Uprave za ceste« brišu se.

Članak 14.

U članku 26. stavku 3. riječi: »Uprave za ceste« zamjenjuju se riječima:
»Hrvatskih cesta d.o.o. i Hrvatskih autocesta d.o.o.«.

U stavku 4. riječi: »na prijedlog Uprave za ceste« brišu se.

if !supportEmptyParas endif

Članak 15.

U članku 37. stavku 2. podstavku 1. iza riječi: »Ministarstvo« dodaju se
riječi: »za javne radove, obnovu i graditeljstvo«.

U stavku 5. riječi: »Uprava za ceste« zamjenjuju se riječima: »Hrvatske
autoceste d.o.o.«.

Članak 16.

U članku 39. stavku 1. iza riječi: »ministar« dodaju se riječi: »za
javne radove, obnovu i graditeljstvo«.

U stavku 3. iza riječi:
»Ministarstvo« dodaju se riječi: »za javne radove, obnovu i graditeljstvo«.

Članak 17.

U članku 40. iza riječi:
»Ministarstvo« dodaju se riječi: »za javne radove, obnovu i graditeljstvo«, a
iza riječi: »ministar« dodaju se riječi: »za javne radove, obnovu i
graditeljstvo«.

Članak 18.

U članku 42. stavku 1. iza
riječi: »Ministarstva« dodaju se riječi: »za javne radove, obnovu i
graditeljstvo«.

Članak 19.

Naziv podglave 1. »Uprava za ceste« i članci 44., 45., 46. i 47.
mijenjaju se i glase:

»1. Hrvatske ceste d.o.o. i Hrvatske
autoceste d.o.o.

Članak 44.

Republika Hrvatska osnovat će trgovačko društvo Hrvatske ce­ste, društvo
s ograničenom odgovornošću, za upravljanje, gra­đenje i održavanje državnih
cesta, sa sjedištem u Zagrebu.

Skraćeni naziv tvrtke glasi:
Hrvatske ceste d.o.o..

Predmet poslovanja Hrvatskih
cesta d.o.o. je obavljanje djelatnosti:

– operativnih poslova
tehničko-tehnološkog jedinstva sustava javnih cesta prema Strategiji, kroz
temeljna prostorna, prometna, tehnička i ekonomska istraživanja i analize,

– programiranje i planiranje
razvitka javnih cesta, ukupno projektiranje za državne ceste, projektiranje sa
istražnim radovima te izrada stručne podloge za lokacijsku dozvolu za
autoceste,

– građenja državnih cesta iz
članka 11. ovoga Zakona, osim autocesta,

– održavanja državnih cesta
iz članka 14. ovoga Zakona, osim autocesta,

– ostale poslove upravljanja državnim cestama iz članka 17. ovoga
Zakona, osim autocesta,

– organiziranja financiranja i financiranje građenja državnih cesta osim
autocesta,

– zaštite okoliša od utjecaja prometa na državnim cestama,

– praćenja prometnog opterećenja i prometnih tokova na javnim cestama,

– vođenja jedinstvene banke podataka o javnim cestama,

– ostale djelatnosti sadržane u izjavi o osnivanju društva.

Članak 45.

Republika Hrvatska osnovat će trgovačko društvo Hrvatske autoceste
društvo s ograničenom odgovornošću, za upravljanje, građenje i održavanje
autocesta, sa sjedištem u Zagrebu.

Skraćeni naziv tvrtke glasi: Hrvatske autoceste d.o.o.

Predmet poslovanja Hrvatskih autocesta d.o.o. je obavljanje djelatnosti:

– projektiranja, te ishođenja lokacijske dozvole, građevne dozvole i
uporabne dozvole za autoceste,

– građenja autocesta i cestovnih objekata s naplatom cestarine na državnim
cestama iz članka 11. ovoga Zakona, osim programiranja i planiranja razvitka
javnih cesta,

– održavanja autocesta i
objekata iz članka 14. ovoga Zakona,

– ostale poslove upravljanja
autocestama i objektima s naplatom cestarine na drugim državnim cestama iz
članka 17. ovoga Zakona,

– organiziranja financiranja
i financiranje građenja autocesta,

– ostale djelatnosti sadržane
u izjavi o osnivanju društva.

Članak 46.

Republika Hrvatska svoja
prava u skupštini Hrvatskih cesta d.o.o. i Hrvatskih autocesta d.o.o. ostvaruje
preko Vlade Repub­like Hrvatske.

Članak 47.

Hrvatske ceste d.o.o. i Hrvatske autoceste d.o.o., kada je Republika
Hrvatska jedini član ovih Društava, koristit će dobit koju ostvare, a nakon
unosa u zakonske rezerve, za građenje i odr­žavanje državnih cesta kojima
upravljaju.«

Članak 20.

Članci 48., 49., 50., 51.,
52., 53. i 54. brišu se.

Članak 21.

U članku 59. iza točke 9.
dodaje se nova točka 10. koja glasi:

»10. naknada za financiranje
građenja i održavanja javnih cesta,«.

Dosadašnja točka 10. postaje
točka 11.

Članak 22.

Članak 60. mijenja se i glasi:

»Sredstva iz članka 59. točke
1. ovoga Zakona uplaćuju se na račun županijske uprave za ceste, odnosno
proračuna Grada Zagreba i koriste za županijske i lokalne ceste na području
županije, odnosno Grada Zagreba u kojoj su ostvarena.

Sredstva iz članka 59. točke
2. ovoga Zakona od cestarine na autocestama i cestovnim objektima na državnim
cestama uplaćuju se u državni proračun, a počevši od 1. siječnja 2002. na račun
Hrvatskih autocesta d.o.o.. Sredstva od cestarine na cestovnim objektima na županijskim
cestama uplaćuju se na račun županijske uprave za ceste, odnosno u proračun
Grada Zagreba.

Sredstva iz članka 59. točke 3. ovoga Zakona uplaćuju se u državni
proračun, a počevši od 1. siječnja 2002. na račun Hrvat­skih cesta d.o.o..

Sredstva iz članka 59. točke 4. ovoga Zakona uplaćuju se na račun
Hrvatskih cesta d.o.o., Hrvatskih autocesta d.o.o. odnosno županijske uprave za
ceste koja upravlja javnom cestom na kojoj je započeo izvanredni prijevoz, a u
proračun Grada Zagreba ako je izvanredni prijevoz započeo na županijskim i
lokalnim cestama na području Grada Zagreba.

Sredstva iz članka 59. točke 5. ovoga Zakona uplaćuju se na račun
Hrvatskih cesta d.o.o. odnosno županijske uprave za ceste koja je izdala
rješenje o prekomjernoj uporabi javne ceste, a u proračun Grada Zagreba za
prekomjernu uporabu županijskih i lokalnih cesta na području Grada Zagreba.

Sredstva iz članka 59. točke 6. i 7. ovoga Zakona uplaćuju se na račun
Hrvatskih cesta d.o.o., Hrvatskih autocesta d.o.o., odnosno županijske uprava
za ceste koja je s korisnikom sklopila ugovor o korištenju cestovnog zemljišta,
odnosno ugovor o obavljanju pratećih djelatnosti, a u proračun Grada Zagreba za
korištenje cestovnog zemljišta, odnosno za obavljanje pratećih djelatnosti na županijskim
i lokalnim cestama na području Grada Zagreba.

Sredstva iz članka 59. točke 8. ovoga Zakona uplaćuju se u državni
odnosno županijski proračun.

Sredstva iz članka 59. točke 10. ovoga Zakona uplaćuju se na račun
Hrvatskih cesta d.o.o. i Hrvatskih autocesta d.o.o sukladno odredbama ovoga
Zakona.«

Članak 23.

U članku 61. stavak 1.
mijenja se i glasi:

»Visinu naknade iz članka 59.
točke 1. ovoga Zakona utvr­đu­je ministar.«

Stavak 2. mijenja se i glasi:

»Visinu cestarine i sustav
naplate cestarine iz članka 5.a stav­ka 1. ovoga Zakona utvrđuju Hrvatske
autoceste d.o.o. uz suglasnost Vlade, a za javne ceste u koncesiji
koncesionar.«

Iza stavka 2. dodaje se novi
stavak 3. koji glasi:

»Visinu cestarine i sustav
naplate cestarine iz članka 5.a stav­ka 3. ovoga Zakona utvrđuje županijska
uprava za ceste, uz suglasnost županije.«

Dosadašnji stavak 3. postaje
stavak 4.

U stavku 4. koji postaje
stavak 5. riječi: »na prijedlog Uprave za ceste« brišu se.

Članak 24.

U članku 63. stavku 1.
riječi: »Upravi za ceste« zamjenjuju se riječima »Hrvatskim cestama d.o.o. i
Hrvatskim autocestama d.o.o.«.

Stavak 2. mijenja se i glasi:

»Sredstva za održavanje i
građenje županijskih i lokalnih cesta osiguravaju se iz ukupnih prihoda
županijskih uprava za ceste i Hrvatskih cesta d.o.o., sukladno programu iz
članka 9. ovoga Zakona, na temelju sljedećih mjerila:

– mreže županijskih i
lokalnih cesta,

– visine vlastitih izravnih
prihoda županijskih uprava za ceste prema odredbama članka 60. ovoga Zakona,

– ujednačavanja redovnog i izvanrednog održavanja županijskih i lokalnih
cesta na određeni % od standarda održavanja prema propisu iz članka 14. stavka
3. ovoga Zakona,

– stupnja izgrađenosti mreže županijskih
i lokalnih cesta,

– stanja kolnika mreža županijskih
i lokalnih cesta.«

Iza stavka 2. dodaje se
stavak 3. koji glasi:

»Sredstva iz stavka 2. ovoga
članka na županijske uprave za ceste raspoređuje ministar na prijedlog
Hrvatskih cesta d.o.o.«

Članak 25.

Iza članka 63. dodaje se
članak 63.a koji glasi:

»Članak 63.a

Naknadu za financiranje
građenja i održavanja javnih cesta iz članka 59. točke 10. ovoga Zakona plaćaju
proizvođači i uvoznici naftnih derivata te nadležno tijelo državne uprave za
robne zalihe za:

– motorne benzine (MB-98,
MB-86, BMB-95 i BMB-91), kao i ostale vrste olovnih i bezolovnih benzina
neovisno o oktanskoj vrijednosti i komercijalnom nazivu,

– dizelska goriva (D-1, D-2 i
D-3) kao i ostale vrste dizelskih goriva neovisno o cetanskoj vrijednosti i
komercijalnom nazivu.

Naknada iz stavka 1. ovoga
članka ne plaća se na eurodizel gorivo obojeno plavom bojom, ulje za loženje
extra lako i lako spe­cijalno (EL i LS), sve vrste ulja za loženje lakog,
srednjeg i teškog, mlazno gorivo i zrakoplovni benzin, ukapljeni naftni plin i
sve vrste petroleja.

Ako se naftni derivati uvoze
u svoje ime, a za tuđi račun tada naknadu plaća korisnik uvoza.

Naknada iz stavka 1. ovoga
članka plaća se po litri isporu­čenih i uvezenih naftnih derivata i to:

– u iznosu od 0,40 kuna na
račun Hrvatskih autocesta d.o.o.

– u iznosu od 0,60 kuna na
račun Hrvatskih cesta d.o.o.

Naknada iz stavka 4.
podstavka 2. ovoga članka plaća se od 1. siječnja 2002.

Naknada iz stavka 4.
podstavka 1. ovoga članka od 1. siječnja 2002. plaća se u iznosu od 0,50 kuna.

U pogledu nastanka obveze
obračunavanja naknade, rokova za uplatu, oslobađanja od plaćanja i prava na
povrat naknade, te vođenje evidencija, odgovarajuće se primjenjuju odredbe
Zakona o posebnom porezu na naftne derivate, a u pogledu naplate naknade, žalbenog
postupka, prekršaja i zastare primjenjuju se odredbe Općeg poreznog zakona, dok
se u pitanjima koja nisu uređena ovim zakonima primjenjuje Zakon o općem
upravnom postupku.

Nadzor obračunavanja i plaćanja naknade obavlja Porezna up­rava
Ministarstva financija.«

 Članak 26.

Hrvatska uprava za ceste – pravna osoba za upravljanje državnim cestama
(u daljnjem tekstu: Hrvatska uprava za ceste) podijelit će se i preoblikovati u
dva trgovačka društva:

– Hrvatske autoceste d.o.o.

– Hrvatske ceste d.o.o..

Vlada Republike Hrvatske donijet će u roku od 15 dana od dana stupanja
na snagu ovoga Zakona odluku o podjeli i preoblikovanju Hrvatske uprave za
ceste, izjave o osnivanju te obaviti radnje potrebne za osnivanje i upis u
sudski registar trgovačkih društava Hrvatske autoceste d.o.o. i Hrvatske ceste
d.o.o.

Članak 27.

Podjelu imovine, prava i
obveza Hrvatske uprave za ceste po­sebnim će aktom, u roku od 7 dana od dana
stupanja na snagu ovoga Zakona, utvrditi Vlada na prijedlog ministra pomorstva,
prometa i veza određujući koja imovina, prava i obveze Hrvatske uprave za ceste
postaju, imovina, prava i obveze trgovačkog dru­štva Hrvatske autoceste d.o.o.
odnosno imovina, prava i obveze trgovačkog društva Hrvatske ceste d.o.o., danom
upisa ovih trgo­vačkih društava u sudski registar.

Aktom iz stavka 1. ovoga
članka utvrdit će se vrijednost po­di­j­eljene imovine koja predstavlja
temeljni ulog s kojim Republika Hrvatska kao jedini član sudjeluje u temeljnom
kapitalu trgovač­kog društva Hrvatske autoceste d.o.o., odnosno trgovačkog
društ­va Hrvatske ceste d.o.o.

Aktom iz stavka 1. ovoga
članka odredit će se koji zaposlenici Hrvatske uprave za ceste, danom njenog
brisanja iz sudskog registra, postaju zaposlenici Hrvatskih autocesta d.o.o., a
koji postaju zaposlenici Hrvatskih cesta d.o.o.

Članak 28.

Danom upisa u sudski registar
Hrvatskih autocesta d.o.o. i Hrvatskih cesta d.o.o. brisat će se iz sudskog
registra upis Hrvat­ske uprave za ceste.

Hrvatske autoceste d.o.o. i
Hrvatske ceste d.o.o. pravni su sljednici Hrvatske uprave za ceste u odnosu na
preuzetu imovinu, prava i obveze.

Članak 29.

Do dana upisa Hrvatskih
autocesta d.o.o. i Hrvatskih cesta d.o.o. u sudski registar, Hrvatska uprava za
ceste ima ovlasti i obveze koje prema odredbama ovoga Zakona imaju Hrvatske
autoceste d.o.o. i Hrvatske ceste d.o.o.

Do dana upisa Hrvatskih
autocesta d.o.o. i Hrvatskih cesta d.o.o. u sudski registar, sredstva od
naknada koje su prema odred­bama ovoga Zakona prihodi Hrvatskih autocesta
d.o.o. i Hrvatskih cesta d.o.o. uplaćuju se na žiroračun Hrvatske uprave za
ceste.

Članak 30.

Nekretnine izvlaštene radi
građenja i održavanja javnih cesta do stupanja na snagu ovoga Zakona u korist
Hrvatske uprave za ceste, odnosno županijske uprave za ceste postaju dobra od
interesa za Republiku Hrvatsku i za njih vrijede odredbe članka 2. stav­ka 2.
Zakona o javnim cestama (»Narodne novine«, br. 100/96. i 76/98.).

Odredbe ovoga Zakona o
izvlaštenju primjenjuju se na za­počete postupke izvlaštenja radi građenja i
održavanja javne ce­ste, u kojima do stupanja na snagu ovoga Zakona nije donijeto
pra­vomoćno rješenje o izvlaštenju. Postupci izvlaštenja radi gra­đenja i održavanja
javne ceste koje je do stupanja na snagu ovoga Zakona pokrenula Hrvatska uprava
za ceste, županijska uprava za ceste odnosno u ime Grada Zagreba upravno tijelo
Grada Zagreba nad­ležno za gradnju i održavanje objekata, u kojima do stupanja
na snagu ovoga Zakona nije donijeto pravomoćno rješenje o izvla­š­tenju,
provest će se po odredbama ovoga Zakona.

Članak 31.

Županijske skupštine koje
nisu donijele odluku o privatizaciji društva kapitala sukladno članku 74.
Zakona o javnim cestama (»Narodne novine«, br. 100/96. i 76/98.) dužne su
donijeti odluku o privatizaciji u roku šest mjeseci od dana stupanja na snagu
ovoga Zakona.

Članak 32.

Otplatu kredita Hrvatske
uprave za ceste za izgradnju i održavanje državnih cesta i kamata po tim
kreditima preuzet će Republika Hrvatska kao javni dug.

Članak 33.

Postupci započeti prema
odredbama Zakona o javnim cestama (»Narodne novine«, br. 100/96. i 76/98.)
dovršit će se prema odredbama ovoga Zakona.

Članak 34.

Do donošenja propisa i drugih
akata iz ovoga Zakona, primjenjivat će se odredbe propisa i drugih akata
donesenih na temelju Zakona o javnim cestama (»Narodne novine, br. 100/96. i
76/98.), ako nisu u suprotnosti s ovim Zakonom.

Članak 35.

Ovaj Zakon stupa na snagu
danom objave u »Narodnim novinama«.

Klasa: 340-03/01-01/01
Zagreb, 15. ožujka 2001.

ZASTUPNIČKI DOM HRVATSKOGA SABORA

Predsjednik
Zastupničkog doma Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 27/2001-474